מבט ממרכז השטח מערבה, ינואר 2019. ניתן להבחין בעץ השיזף הבודד, בפריחה הלבנה של רותם המדבר ובכלניות אדומות
מבט על נס ציונה ממזרח הגן הלאומי, ספטמבר 2018
**גן לאומי גבעות הכורכר נס ציונה** הוא אתר טבע בשטח של כ-800 דונם הגובל ביישובים נס ציונה, בית עובד ואירוס. הגן נמצא כולו בשטחה המוניציפלי של עיריית נס ציונה. האתר עדיין לא הוכרז כגן לאומי ישראלי עקב בעלות פרטית על חלק מהאדמות, והוא במצב סטטוטורי מוצע.

הגן כולל גבעות כורכר בהן ריכוזי צמיחה של אירוס הארגמן ואירוס ארץ-ישראלי, כמו גם ריכוזי צמיחה של כ-300 מינים נוספים. ייחודו של האזור הוא בשילוב של צומח מדברי עם צומח ים תיכוני, בשל קרקע הכורכר. בלב האתר חורשות קטנות של אורן ואקליפטוס. השביל המרכזי באתר, המוכשר להולכי רגל ורוכבי אופניים הוא "שביל שומר הגבעות", אליו ניתן להגיע מצומת דרך גבעות הכורכר ורחוב השריון בנס ציונה. בנוסף, מרושת הגן בשבילים נוספים, בלתי מסומנים.

גאוגרפיה וטבע
-------------

אירוס הארגמן בצפון גבעות הכורכר
מרבד חמציץ נטוי ועשנן בתלולית העפר שבצפון הגן הלאומי
הגן הלאומי הוא חלק מרכס גבעות כורכר, שמשתרעות מגבעת האירוסים בראשון לציון בצפון ועד לבית עובד בדרום. דרך רבין (כביש 4303) קוטעת את הרצף בין הגן הלאומי לבין גבעות הכורכר של טירת שלום, שמשתרעיםות עד לצפון רחובות.

בגן הלאומי גבעות הכורכר נס ציונה ישנם ריכוזי צמיחה של אירוס הארגמן ואירוס ארץ-ישראלי כמו גם ריכוזי צמיחה של כ-300 מינים נוספים, בהם רותם המדבר, שמשון אזוביוני, אזוביון דגול, כלניות, קורנית מקורקפת, עדעד כחול ועוד. ייחודו של האזור בשילוב של צומח מדברי עם צומח ים תיכוני, בשל קרקע הכורכר. בלב האתר חורשות קטנות של אורן ואקליפטוס.

בחלק הצפוני (המוצל יותר), ליד הפרדס וחורשת האקליפטוס, קיימים מינים רבים של פרחים, בהם: אירוס הארגמן, צבעוני השרון, כלנית מצויה, נורית אסיה, חרצית עטורה, מרגנית השדה, לשון-שור מגובבת, תורמוס ארצישראלי, סביון אביבי ועוד. בתלולית העפר שבפאתי השמורה קיימים צמחי מעזבות כגון חמציץ נטוי, חרצית עטורה וסרפד.

בחלק הדרומי של השמורה הצמחייה מדברית יותר ובתצורת בתה, וזאת בשל היותה פחות מוצלת ובעלת מפנה דרומי. בשטח קיימים כ-15 מינים אדומים וכן מספר מינים אנדמיים.

היסטוריה
--------

חלקות רבות באתר נמצאות בבעלות פרטית, על חלקן גדלו פרדסים והוקמו בתי אריזה שננטשו עם הזמן. חלקים מהאתר שימשו כמזבלה כולל מזבלת חומרי בניה וכאתר כריית חול, והשבילים בה נחרצו בתנועת רכבי שטח וטרקטורונים. הגן הלאומי מופיע לראשונה בתוכנית מתאר ארצית לגנים לאומיים שמורות טבע ושמורות נוף (תמ"א 8) שאושרה ב-1981. ב-1982 פורסמה תוכנית מתאר מחוזית למחוז מרכז (תמ"מ 3), וגם לפיה גבעות הכורכר בנס-ציונה מיועדות לגן לאומי. עם זאת, בתחילת שנות התשעים קודמה תוכנית לבניית מגורים על חלק מהשטח שיועד לגן הלאומי. בשנת 1994 בוטלה התוכנית על ידי עיריית נס ציונה, בעקבות לחץ של ארגוני סביבה ופעילים מקומיים שנאבקו להגן על ערכי הטבע. בעקבות זאת הגישו בעלי הקרקעות תובענה, בדרישה לאפשר להם לבנות במקום. במקביל, נערכו פעולות הסברה וניקיון בשיתוף בני הנוער של היישובים הסמוכים וארגוני שמירת טבע, והאתר קודם כריאה ירוקה וכאתר טיולים ייחודי ליישובי הסביבה המתפתחים במהירות. התושבים הקימו גוף מאבק בשם "פורום גבעות הכורכר" שנאבק על מנת לשמר את הגבעות, בתמיכת החברה להגנת הטבע. במסגרת זו אורגנו פעילויות רבות, בהן צעדה שנתית מסורתית באביב, אירועי עפיפונים קהילתי שנתי, וצעדת נס ציונה בסימן "שומרים על גבעות הכורכר".

ביוני 2006 פסקה השופטת שרה סירוטה מבית המשפט המחוזי בתל אביב כי לא תתאפשר בנייה על גבעות הכורכר בנס ציונה בשל סיכון ערכי נוף וטבע, ובראשם אירוס הארגמן הנדיר הפורח במקום. בית המשפט קבע, כי בעלי הקרקעות הפרטיות בתחום גבעות הכורכר לא יקבלו זכויות בנייה במקום, וזאת בהסתמך על תוכניות המתאר המחוזיות והארציות, המתחשבות בערכי טבע ונוף. באפריל 2008 דחה בית המשפט העליון את ערעורם של בעלי הקרקעות ויזמי הנדל"ן. בנובמבר 2014 קבעה מליאת הוועדה המקומית לתכנון ובניה נס ציונה את גבולות הגן הלאומי, ובאותה שנה קמה קבוצת מתנדבים ופעילים חדשה בשם "שומרי הגבעות", שהצטרפה לפעילות להגנה על השטח. בספטמבר 2016 גידרה עיריית נס ציונה את מרבית שטח הגן, במטרה למנוע את כניסתם של רכבי שטח ולצמצם את הפגיעה בערכי הטבע. בדצמבר 2020 חתמה השרה להגנת הסביבה גילה גמליאל על צו המכריז על שטח הגן הלאומי המיועד כ"תחום מוגן" שתיאסר בו תנועת כלי רכב. הצו נכנס לתוקף בחודש מרץ 2021.

בחודש דצמבר 2023 החליטה קרן שטחים פתוחים של רשות מקרקעי ישראל להקצות לעיריית נס ציונה סכום ראשוני של 5 מיליון ש"ח, המיועד לרכישת קרקעות בגבעות הכורכר. התקציב מיועד להניע תהליך, שיאפשר בניית מנגנון פיצוי לבעלי הקרקעות הפרטיות בגבעות, ולעגן את מעמדן המוגן לדורות.

ראו גם
------

* גבעת התור
* גבעת האירוסים

קישורים חיצוניים
----------------

ויקישיתוף מדיה וקבצים בנושא **גן לאומי גבעות הכורכר נס ציונה** בוויקישיתוף
* גן לאומי גבעות נס ציונה, אתר inature
* גילי סופר, גבעות הכורכר בנס ציונה, באתר ynet, 6 בפברואר 2004
* טל איתן, נס-ציונה: האירוסים ניצחו את פרוייקט הבנייה, באתר ynet, 22 באוגוסט 2006
* יעל עברי-דראל, אירוס הארגמן ניצח את יזמי הנדל"ן, באתר ynet, 3 באפריל 2008
* שמואל דקלו, ‏העליון: לא תותר בנייה על גבעת אירוס-הארגמן בנס-ציונה, באתר גלובס, 3 באפריל 2008
* צחי אבנור, גבעות הכורכר נס ציונה, פליקר
* תכנית מיתאר ארצית לגנים לאומיים שמורות טבע ושמורות נוף 21/6/81
* סקר טבע עירוני באתר עיריית נס ציונה, באתר mapateva.org.il.

הערות שוליים
------------

1. ↑  גן לאומי גבעות נס ציונה iNature(הקישור אינו פעיל, 9.4.2021)
2. ↑  סקר תשתיות טבע עירוני נס ציונה 2016, באתר עיריית נס ציונה
3. 1 2  טל איתן, נס-ציונה: האירוסים ניצחו את פרוייקט הבנייה, באתר ynet, 22 באוגוסט 2006
4. ↑  המשרד להגנת הסביבה: השרה להגנת הסביבה מכריזה על אזורים מוגנים חדשים שתיאסר בהם תנועת כלי-רכב.
5. ↑  בפעם הראשונה ! "קרן השטחים הפתוחים" תעניק לנס ציונה 5 מליון ש"ח להצלת גבעות הכורכר, באתר nessziona.net

|  גנים לאומיים בישראל |
| --- |
| הגולן והגליל | אושא • אכזיב • ארבל • בית הכנסת בכפר נחום • בית שערים • ברעם • הר תבור • חורשת טל • חורבת מנים • חמת טבריה • חצור • כוכב הירדן • כורזים • כורסי • כפר נחום • מבצר יחיעם • מבצר נמרוד • מונפור • נחל צלמון • סוסיתא • ציפורי • קרני חיטין • ראש הנקרה • שדה עמודים • שמרון • תל חי • תל יודפת • תל צפצפות • תל קדש |
| השרון והשומרון | אביחיל • אפולוניה • בית אלפא • בית שאן • גן השלושה • הר גריזים • הר הכרמל • חוף גדור • חוף השרון • מבצר קאקון • מעיין חרוד • נחל אלכסנדר • נחל מהר"ל • נחל נדר • סידנא עלי • פארק השרון • צור נתן • קיסריה • שומרון • תל דור • תל מגידו • תל שקמונה |
| יהודה ומישור חוף יהודה | בית גוברין • בית עיטאב • גן המלך • הגן הבוטני הלאומי • הגן הלאומי והאוניברסיטאי ע"ש טבצ'ניק • הר צובה • הרודיון • הרי יהודה • חוף פלמחים • גבעות הכורכר נס ציונה • ירקון • מאוזוליאום מזור • מגדל אפק • מורדות הר הצופים • מערות סמך • מערות חזן • נבי סמואל • נחל רובין • סובב חומות ירושלים • עין חמד • עמק צורים • קומראן • תל גזר • תל חברון • תל לכיש • תל צפית |
| הנגב | אנדרטת חטיבת הנגב • אשכול • אשקלון • גן הפסלים • ממשית • מצדה • ניצנה • עבדת • עין עבדת • עתיקות עין גדי • שבטה • תל באר שבע • תל ערד |